CELEX: 
Language: fi
Date: 2021-06-28 00:00:00
Title: KOMISSION DELEGOITU ASETUS (EU) …/…, toimenpiteiden vahvistamisesta kestäviä rautatiemarkkinoita varten covid-19:n leviämisen johdosta 7 päivänä lokakuuta 2020 annetussa Euroopan parlamentin ja neuvoston asetuksessa (EU) 2020/1429 säädetyn viiteajanjakson jatkamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Covid-19-pandemialla on vuoden 2020 alusta alkaen ollut suuri vaikutus rautatieliikenteeseen Euroopan unionissa. Rautateiden henkilö- ja tavaraliikenne ovat vähentyneet liikkuvuusrajoitusten ja niistä johtuvan liikenteen kysynnän vähenemisen vuoksi. Pandemian ensimmäisen aallon aikana keväällä 2020 rautatieliikenteen harjoittajat pysäyttivät useimpien kansainvälisten matkustajajunien liikennöinnin. Kotimaan rautatieliikenteen matkustajamäärät vähenivät pandemian ensimmäisen aallon aikana jopa 90 prosenttia edellisvuoteen verrattuna. Useat liikenteenharjoittajat, erityisesti uudet tulokkaat, joutuivat lopettamaan toimintansa, ja rautateiden tavaraliikenteen harjoittajat ilmoittivat kuljetusmäärien vähentyneen huomattavasti, koska monet teollisuudenalat vähensivät tuotantoaan tai jopa lopettivat sen pandemian vuoksi. Kesäkaudella 2020 kysyntä ja liikennemäärät pysyivät alhaisina sekä henkilö- että tavaraliikenteessä. 
            
            
               Syksyllä 2020 pandemian toinen aalto pakotti monet maat toteuttamaan lisää kansalaisten liikkuvuutta rajoittavia toimenpiteitä. Jotkin näistä toimenpiteistä olivat voimassa vuoden 2021 alkuun asti. Jotkin liikennemäärät ovat kasvaneet tammikuun ja maaliskuun 2021 välisenä aikana, kun taas toisten liikennemäärät ovat pysyneet vähäisinä. Vaikka junakilometrien määrä on palautunut lähes pandemiaa edeltäneelle tasolle, matkustajien määrä ja kuljetettujen tavaroiden määrä (viimeksi mainittu paljon vähäisemmässä määrin) eivät ole vielä saavuttaneet vuoden 2019 tasoa. Näin ollen pandemian vaikutus liikennealaan on edelleen merkittävä.
            
            
               Lokakuun 7. päivänä 2020 annettiin Euroopan parlamentin ja neuvoston asetus (EU) 2020/1429 toimenpiteiden vahvistamisesta kestäviä rautatiemarkkinoita varten covid-19:n leviämisen johdosta. Mainitun asetuksen 2 artiklan mukaan jäsenvaltiot voivat antaa rataverkon haltijoille luvan vähimmäiskäyttömahdollisuuksista ja palvelupaikkoja yhdistävän infrastruktuurin käyttöoikeuksista perittävien maksujen alentamiseen, niistä luopumiseen tai niiden suorittamisen lykkäämiseen, tarvittaessa niiden verkkoselostuksissa yksilöityjen markkinasegmenttien mukaisesti. Nämä tukitoimenpiteet olisi toteutettava läpinäkyvällä, puolueettomalla ja syrjimättömällä tavalla, ja niiden olisi kohdistuttava maksuihin, jotka ovat erääntyneet tai erääntyvät mainitun asetuksen 1 artiklassa säädetyn viiteajanjakson aikana (1. maaliskuuta 2020 – 31. joulukuuta 2020). Asetuksen tavoitteena on auttaa rautatiealan sidosryhmiä selviytymään paremmin covid-19-pandemian taloudellisista seurauksista ja vastata niiden kiireellisiin likviditeettitarpeisiin niin kauan kuin nämä seuraukset jatkuvat.
            
            
               Asetuksella (EU) 2020/1429 komissiolle siirretään valta pidentää viiteajanjaksoa. Komissio voi erityisesti mainitun asetuksen 5 artiklan 2 kohdan nojalla antaa delegoidun säädöksen, jolla muutetaan asetuksen 1 artiklassa säädettyä viiteajanjaksoa. Komissio voi käyttää tätä valtaa, jos se toteaa, että rautatieliikenne on edelleen alhaisella tasolla edellisten vuosien vastaavan jakson tasoon verrattuna ja tilanne tulee todennäköisesti jatkumaan ja että tilanne johtuu covid-19-pandemian vaikutuksista. Tällaisten havaintojen on perustuttava 5 artiklan 2 kohdassa tarkoitettuihin tietoihin. Viiteajanjaksoa voidaan jatkaa delegoidulla säädöksellä enintään kuudella kuukaudella, ja sitä voidaan jatkaa enintään 14. huhtikuuta 2022 asti. 
            
            
               Todettuaan, että rautatieliikenne oli covid-19-pandemian vuoksi edelleen alhaisella tasolla ja että tilanne todennäköisesti jatkuisi vuoden 2021 puoliväliin, komissio antoi 18. joulukuuta2020 komission delegoidun asetuksen (EU) 2020/2180, jolla jatketaan kestäviä rautatiemarkkinoita koskevien toimenpiteiden vahvistamisesta covid-19:n leviämisen vuoksi annetun Euroopan parlamentin ja neuvoston asetuksen (EU) 2020/1429 viiteajanjaksoa kesäkuun 2021 loppuun.
            
            
               2.ARVIO COVID-19-PANDEMIAN VAIKUTUKSISTA RAUTATIELIIKENTEESEEN
            
            
               Komissio arvioi asetuksen (EU) 2020/1429 5 artiklan 1 kohdassa tarkoitetut tiedot (rautatiekuljetusten määrät) tammikuusta 2019 maaliskuuhun 2021 yhdessä Eurostatin toimittamien matkustaja- ja rahtimääriä koskevien tietojen kanssa. 
            
            
               Henkilöiden liikkuvuuden rajoitukset vaikuttivat edelleen matkustajien liikkuvuuteen maaliskuusta 2020 lähtien. Vaikka jäsenvaltiot poistivat rajoituksia asteittain kesällä 2020, ne ottivat käyttöön uusia toimenpiteitä pandemian toisen aallon äkillisen kasvun johdosta vuoden 2020 syksyllä. Maaliskuun 2021 alussa pandemiasta johtuvat rajoitukset oli tarkoitus poistaa kokonaan tai osittain. Niitä kuitenkin tiukennettiin uudelleen monissa jäsenvaltioissa pandemian kolmannen aallon äkillisen ilmenemisen vuoksi. 
            
            
               Pandemialla oli pääsääntöisesti suurempi vaikutus henkilöliikenteeseen kuin tavaraliikenteeseen, vaikkakin jäsenvaltioiden välillä oli eroja. 
            
            
               ·Verkossa liikennöivien matkustajajunien määrä väheni 6,9 prosenttia yhden vuoden aikana maaliskuun 2020 ja helmikuun 2021 välisenä aikana verrattuna samaan ajanjaksoon vuosina 2019–2020. Erityisesti kaupallisten matkustajajunien määrä väheni 27,9 prosenttia. Julkisen palvelun velvoitteiden mukaisesti liikennöivien henkilöjunien määrä väheni samalla ajanjaksolla 5,5 prosenttia. 
            
            
               ·Verkossa liikennöivien tavarajunien määrä väheni 4,9 prosenttia maaliskuun 2020 ja helmikuun 2021 välisenä aikana verrattuna samaan ajanjaksoon vuosina 2019–2020. 
            
            
               ·Pandemian toisen aallon vaikutusten vuoksi verkossa liikennöivien matkustajajunien määrä väheni 1,3 prosenttia lokakuun 2020 ja helmikuun 2021 välisenä aikana verrattuna samaan ajanjaksoon vuosina 2019–2020. Erityisesti kaupallisten matkustajajunien määrä väheni 25,8 prosenttia. Julkisen palvelun velvoitteen piiriin kuuluvien matkustajajunien määrä kasvoi samana ajanjaksona 1,3 prosenttia. 
            
            
               ·Tavarajunien määrä väheni 0,2 prosenttia lokakuun 2020 ja helmikuun 2021 välisenä aikana verrattuna samaan ajanjaksoon vuosina 2019–2020. 
            
            
               ·Matkustajasegmenteissä pandemialla oli vakava ja jatkuva vaikutus kaupalliseen liikenteeseen. Kun kyseessä on julkisia palveluhankintoja koskeviin sopimuksiin perustuva liikenne, junakilometreinä ilmaistuissa liikennetiedoissa saatetaan aliarvioida kriisin vaikutuksia matkustajamääriin, koska toimivaltainen viranomainen määrää vuorotiheyden. Matkustajamäärä oli vuoden 2020 lopussa edelleen puolet vuoden 2019 loppuun verrattuna, mutta julkisen palvelun velvoitteen henkilöliikenteen junakilometrit olivat kasvussa.
            
            
               ·Junakilometreinä ilmaistu henkilöliikenne väheni 11,4 prosenttia maaliskuun 2020 ja helmikuun 2021 välisenä aikana verrattuna samaan ajanjaksoon vuosina 2019-2020 ja tavaraliikenne väheni 6,1 prosenttia. Pandemian toisen aallon vaikutusten vuoksi henkilöliikenteen junakilometrit vähenivät 6,1 prosenttia lokakuun 2020 ja helmikuun 2021 välisenä aikana verrattuna samaan ajanjaksoon vuosina 2019–2020, kun taas tavaraliikenne kasvoi 0,6 prosenttia
            
            
               ·Junakilometreinä ilmaistu julkisen palvelun velvoitteen mukainen henkilöliikenne väheni maaliskuun 2020 ja helmikuun 2021 välisenä aikana 5,9 prosenttia verrattuna samaan ajanjaksoon vuosina 2019–2020 ja kaupallinen henkilöliikenne väheni 33,1 prosenttia. 
            
            
               ·Pandemian toisen aallon vaikutusten vuoksi junakilometreinä ilmaistu julkisen palvelun velvoitteen mukainen henkilöliikenne kasvoi lokakuun 2020 ja helmikuun 2021 välisenä aikana 0,6 prosenttia verrattuna samaan ajanjaksoon vuosina 2019–2020, mutta kaupallinen henkilöliikenne väheni 30 prosenttia.
            
         
         
            
               Edellä olevissa tiedoissa verrataan rautatieliikenteen suuntauksia pandemian aikana vastaaviin pandemiaa edeltäneisiin ajanjaksoihin. Tästä syystä analyysiin ei sisällytetty maaliskuun 2021 tietoja, vaikka ne olivat saatavilla (maaliskuu 2020 oli ensimmäinen kuukausi, jolloin pandemia alkoi vaikuttaa rautatieliikenteen matkustajien liikkuvuuteen). 
            
            
               Tietoja, joihin myös maaliskuu 2021 sisältyy, käytettiin kuitenkin arvioitaessa vuonna 2021 odotettavissa olevia liikenteen kehityssuuntia. 
            
            
               Rataverkon haltijoiden tiedoista (junien lukumäärä, junakilometrit) käy selvästi ilmi, kuinka merkittävästi covid-19-pandemia on vaikuttanut rautatieliikennepalvelujen tarjontaan ja miten rajallista rautatieliikenteen elpyminen oli sekä ajallisesti että määrältään kesällä 2020 erityisesti kaupallisen henkilöliikenteen tapauksessa.  
            
            
               Rautateiden kuljetettuja matkustajakilometrejä ja tonnikilometrejä koskevat Eurostatin neljännesvuositiedot vuodelta 2020 ilmaisevat rautateiden henkilö- ja tavaraliikenteen kysynnän kehityksen. Nämä luvut, jotka ovat saatavilla joulukuuhun 2020 asti, osoittavat, että pandemian ensimmäisellä ja toisella aallolla oli merkittävä vaikutus määriin erityisesti matkustajasegmentissä. Lisäksi ne kertovat keväällä 2021 iskeneen pandemian kolmannen aallon mahdollisista seurauksista: 
            
            
               ·matkustajakilometreinä ilmaistu liikenne väheni 75 prosenttia vuoden 2020 toisella neljänneksellä vuoden 2019 toiseen neljännekseen verrattuna. Elvyttyään hieman vuoden kolmannella neljänneksellä henkilöliikenne supistui jälleen vuoden viimeisellä neljänneksellä 56 prosenttia vuoden 2019 vastaavaan neljännekseen verrattuna; 
            
            
               ·matkustajien määrä puolittui vuoden 2020 viimeisellä neljänneksellä verrattuna saman ajanjakson tasoon vuonna 2019; 
            
            
               ·liikenne tonnikilometreinä ilmaistuna väheni 15 prosenttia vuoden 2020 toisella neljänneksellä verrattuna vuoden 2019 vastaavaan neljännekseen, mutta kasvoi sen jälkeen 5 prosenttia vuoden 2020 viimeisellä neljänneksellä vuoden 2019 vastaavaan neljännekseen verrattuna; ja 
            
            
               ·rautateitse kuljetettu tonnimäärä kasvoi vuoden 2020 viimeisellä neljänneksellä 3 prosenttia vuoteen 2019 verrattuna. 
            
            
               Kun julkisen palvelun velvoitteen mukaista ja kaupallista henkilöliikennettä tarkastellaan maittain, nämä kaksi matkustajasegmenttiä ovat kärsineet pandemian seurauksista eri tavoin. Erityisesti kaupallinen liikenne on edelleen kaukana kriisiä edeltäneestä tasosta. Kun otetaan huomioon junien ja junakilometrien määrä, julkisen palvelun velvoitteen mukaisella liikenteellä vaikuttaa olevan parempi häiriönsietokyky. Eurostatin raportoimat matkustajien ja matkustajakilometrien jatkuvat vähäiset määrät viittaavat kuitenkin siihen, että tällainen liikenne jatkui vähäisestä matkustajamäärästä huolimatta, koska toimivaltaiset viranomaiset antoivat sille jatkuvaa taloudellista tukea. 
            
            
               ·Joissakin maissa kaupallinen henkilöliikenne lakkasi kokonaan vuonna 2020 eikä se ole vieläkään käynnistynyt uudestaan. Tätä tapahtui erityisesti silloin, kun kaupallisen liikenteen matkustajamäärät olivat alhaiset jo ennen pandemiaa. 
            
            
               ·Jopa niissä tapauksissa, joissa kaupallisella liikenteellä oli parempi häiriönsietokyky, liikennemäärät olivat alhaisemmat kuin ennen pandemiaa, ja ne uhkaavat edelleen tällaisia kaupallisia palveluja tarjoavien rautatieyritysten selviytymistä.
            
            
               ·Saatavilla olevista tiedoista käy ilmi, että covid-19-pandemialla on ollut maaliskuusta 2020 lähtien kielteinen vaikutus rautatiealaan, ja se on jopa vaarantanut joidenkin rautatieliikenteen harjoittajien selviytymisen.
            
            
               Lisäksi pandemia on vaikuttanut voimakkaan kielteisesti kaupallisen (kansallisen ja kansainvälisen) suurnopeusjunia käyttävän henkilöliikenteen segmenttiin. Kaupallisen henkilöliikenteen junakilometrien nopea väheneminen maissa, joissa on vakiintunut suurnopeusjunapalvelujen tarjonta, tukee tätä päätelmää.  
            
            
               Tuoreimmasta saatavilla olevasta, huhtikuussa 2021 julkaistusta komission kuukausittaista kuluttajien luottamusindikaattoria koskevasta ennakkoarviosta ilmenee, että indikaattori jatkoi elpymistään ja on nyt pitkän aikavälin keskiarvon yläpuolella. Siitä huolimatta, että kuluttajien luottamus näyttää selvästikin palautuneen, covid-19-pandemia vaikuttaa edelleen julkiseen liikenteeseen. 
            
            
               Tammikuun ja helmikuun 2021 tasaisten arvojen jälkeen maaliskuussa tapahtunut jyrkkä kasvu nosti talouden ilmapiiriä kuvaavan ESI-indikaattorin lähes takaisin pitkän aikavälin keskiarvoonsa EU:ssa ensimmäistä kertaa sen jälkeen, kun pandemia puhkesi Euroopan mantereella. Tätä myönteistä kehitystä on tarkasteltava varoen, sillä osa indikaattoriin liittyneistä tutkimuksista tehtiin maaliskuun alussa, jolloin pandemiasta johtuvien rajoitusten odotettiin poistuvan kokonaan tai osittain, eli ennen kuin niitä tiukennettiin uudelleen monissa jäsenvaltioissa myöhemmin maaliskuussa. Sektorikohtaista kehitystä tarkasteltaessa voidaan kuitenkin todeta, että maaliskuussa palvelusektorin luottamus oli edelleen selvästi alle pitkän aikavälin keskiarvon ja ennen pandemiaa vallinneen tason
                  1
               . 
            
            
               Vuonna 2020 EU:n talous supistui 6,1 prosenttia ja euroalueen 6,6 prosenttia. Viime kesänä alkanut Euroopan talouden elpyminen pysähtyi vuoden 2020 viimeisellä ja vuoden 2021 ensimmäisellä neljänneksellä, jolloin otettiin käyttöön kansanterveystoimenpiteitä covid-19-epidemian toisen aallon hillitsemiseksi. EU:n ja euroalueen talouksien odotetaan elpyvän voimakkaasti, kun rokotuskattavuus lisääntyy ja rajoituksia kevennetään. Euroopan komission kevään 2021 talousennusteen mukaan EU:n talous kasvaa 4,2 prosenttia vuonna 2021 ja 4,4 prosenttia vuonna 2022. Euroalueen talouden ennustetaan kasvavan tänä vuonna 4,3 prosenttia ja ensi vuonna 4,4 prosenttia. Vaikka kasvunäkymät ovat huomattavasti parantuneet edelliseen ennusteeseen verrattuna, jäsenvaltioiden talouksien odotetaan palautuvan kriisiä edeltävälle tasolle vasta vuoden 2022 loppuun mennessä
                  2
               . 
            
            
               Jäsenvaltiot käyttivät toisen aallon aikana räätälöidympiä ja lievempiä liikkuvuutta rajoittavia toimenpiteitä kuin ensimmäisen aallon aikana. Näillä toimenpiteillä oli kuitenkin kielteinen vaikutus rautatieliikenteeseen, ja rautatieyritysten taloudellinen tasapaino kärsii edelleen pandemian ensimmäisen aallon vaikutuksista. 
            
            
               Pandemian toisen aallon puhkeaminen esti rautatieliikenteen, erityisesti henkilöliikenteen, nopean elpymisen. Jäsenvaltiot ottivat loka- ja marraskuussa 2020 uudelleen käyttöön liikkuvuusrajoituksia. Rokotuksista johtuvan kansanterveystilanteen paranemisen vaikutukset toteutuvat todennäköisesti vasta vuoden 2021 syksyllä. Matkustajamäärien on kuitenkin vielä elvyttävä kokonaan, sillä ne olivat vuoden 2020 viimeisellä neljänneksellä noin puolet pandemiaa edeltäneestä tasosta. Erityisesti kaupallinen henkilöliikenne saattaa tarvita oletettua pidemmän ajan toipua pandemiaa edeltäneelle tasolle.
            
            
               Edellä todetun perusteella komissio päättelee ensiksikin, että covid-19-pandemian seurauksena vähentynyt rautatieliikenne pysyy vielä alhaisella tasollaan. Toiseksi kansanterveysolosuhteiden odotetusta paranemisesta huolimatta komissio pitää erittäin todennäköisenä, että pandemian kielteinen vaikutus jatkuu rautatieliikenteeseen ja rautatieyritysten vaikeaan taloudelliseen tilanteeseen ainakin tämän vuoden loppuun saakka. Asetuksen soveltamisajan pidentämiseen kuudella kuukaudella joulukuun 2021 loppuun sisältyy rataverkon haltijoiden velvoite toimittaa uusia tietoja. Uudet tiedot auttavat arvioimaan tilannetta vuoden 2021 lopussa.
            
            
               Tämän vuoksi komissio ehdottaa, että viiteajanjakson kestoa pidennetään kuudella kuukaudella 30. joulukuuta 2021 asti.
            
         
         
            
               3.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Asetuksen (EU) 2020/1429 6 artiklan 4 kohdan mukaan komission on ennen delegoidun säädöksen hyväksymistä kuultava kunkin jäsenvaltion nimeämiä asiantuntijoita paremmasta lainsäädännöstä 13. huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Komissio on kuullut rautatiemarkkinoiden asiantuntijaryhmää (GERM) tämän delegoidun säädöksen luonnoksesta.
            
            
               4.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidun asetuksen 1 artiklassa muutetaan ”viiteajanjaksoa”, jonka aikana sovelletaan rautateiden infrastruktuurin käyttömaksujen perimistä koskevia väliaikaisia sääntöjä ja direktiivin 2012/34/EU IV luvussa säädettyjä hinnoitteluperiaatteita koskevia poikkeuksia. Sitä sovelletaan mainitun direktiivin soveltamisalaan kuuluvaan rautateiden infrastruktuurin käyttöön kotimaisessa ja kansainvälisessä rautatieliikenteessä. 
            
            
               Vakavan oikeudellisen epävarmuuden riskin välttämiseksi tämä delegoitu asetus on aiheellista antaa asetuksen (EU) 2020/1429 5 artiklan 3 kohdassa säädettyä kiireellistä menettelyä noudattaen. Tämä delegoitu asetus tulee näin ollen voimaan viipymättä sitä päivää seuraavana päivänä, jona se julkaistaan Euroopan unionin virallisessa lehdessä, ja sitä sovelletaan niin kauan kuin sitä ei vastusteta. 
            
            
               
            
               KOMISSION DELEGOITU ASETUS (EU) …/…,
            
            
               annettu 28.6.2021,
            
            
               toimenpiteiden vahvistamisesta kestäviä rautatiemarkkinoita varten covid-19:n leviämisen johdosta 7 päivänä lokakuuta 2020 annetussa Euroopan parlamentin ja neuvoston asetuksessa (EU) 2020/1429 säädetyn viiteajanjakson jatkamisesta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon toimenpiteiden vahvistamisesta kestäviä rautatiemarkkinoita varten covid‑19:n leviämisen johdosta 7 päivänä lokakuuta 2020 annetun Euroopan parlamentin ja neuvoston asetuksen (EU) 2020/1429
                  3
                ja erityisesti sen 5 artiklan 2 kohdan, 
            
            
               sekä katsoo seuraavaa:
            
            
               (1)Covid-19-pandemia on johtanut rautatieliikenteen jyrkkään supistumiseen, koska kysyntä on vähentynyt huomattavasti ja jäsenvaltiot ovat toteuttaneet suoria toimenpiteitä pandemian hillitsemiseksi. 
            
            
               (2)Nämä olosuhteet eivät ole rautatieyritysten hallittavissa. Ne kärsivät jatkuvasti huomattavista maksuvalmiusongelmista ja tappioista, ja joissakin tapauksissa niitä uhkaa maksukyvyttömyys.  
            
            
               (3)Covid-19-pandemian kielteisten taloudellisten vaikutusten lieventämiseksi ja rautatieyritysten tukemiseksi asetuksessa (EU) 2020/1429 säädetään, että jäsenvaltiot voivat antaa rataverkon haltijoille luvan infrastruktuurin käyttöoikeuksista perittävien maksujen alentamiseen, niistä luopumiseen tai niiden suorittamisen lykkäämiseen. Tämä mahdollisuus oli myönnetty 1 päivän maaliskuuta ja 31 päivänä joulukuuta 2020 väliseksi ajaksi, ja sitä jatkettiin komission delegoidulla asetuksella (EU) 2020/2180
                  4
                30 päivään kesäkuuta 2021, jäljempänä ’viiteajanjakso’.
            
            
               (4)Pandemian aikana asetetut liikkuvuusrajoitukset ovat vaikuttaneet merkittävästi rautateiden henkilöliikennepalvelujen käyttöön. Vaikutukset ovat kohdistuneet myös rautateiden tavaraliikennepalveluihin, mutta vähäisemmässä määrin. Unionin rataverkon haltijoiden toimittamien tietojen perusteella pandemia on koetellut voimakkaammin henkilöliikenteen segmenttiä ja erityisesti kaupallisen henkilöliikenteen segmenttiä, jossa tarjonta on vähentynyt merkittävästi kaikissa jäsenvaltioissa ja liikenne ei ole vielä palautunut vuoden 2019 tasolle. Junakilometreinä ilmaistu henkilöliikenne väheni maaliskuun 2020 ja helmikuun 2021 välisenä aikana 11,5 prosenttia verrattuna samaan ajanjaksoon vuosina 2019–2020 ja tavaraliikenne väheni 6,1 prosenttia. Junakilometreinä ilmaistu julkisen palvelun velvoitteen mukainen henkilöliikenne väheni maaliskuun 2020 ja helmikuun 2021 välisenä aikana 5,9 prosenttia verrattuna samaan ajanjaksoon vuosina 2019–2020 ja kaupallinen henkilöliikenne väheni 33,1 prosenttia. Vuoden 2020 viimeisellä neljänneksellä matkustajakilometreinä ilmaistu henkilöliikenne väheni 56 prosenttia ja matkustajamäärä puolittui verrattuna samaan ajanjaksoon vuonna 2019. Tällä suuntauksella voi olla merkittävä vaikutus kilpailuun rautateiden henkilöliikennemarkkinoilla, aidosti yhtenäisen eurooppalaisen rautatiealueen toteuttamiseen ja viime kädessä siirtymiseen kohti kestävämpää liikennealaa, jolla yhä useammat ihmiset ja tavarat liikkuvat rautateitse. Tonnikilometreinä ilmaistu tavaraliikenne kasvoi 5 prosenttia vuoden 2020 viimeisellä neljänneksellä vuoteen 2019 verrattuna, ja rautateitse kuljetettu tonnimäärä kasvoi 3 prosenttia. 
            
            
               (5)Maailman terveysjärjestön tiedot osoittavat, että päivittäin kirjattujen covid-19-tartuntojen määrä Euroopassa on edelleen erittäin suuri. Esimerkiksi 9 päivänä toukokuuta 2021 ilmoitettu yhden päivän tartuntojen määrä oli 107 253. 
            
            
               (6)Euroopan tautienehkäisy- ja ‑valvontakeskus korosti huhtikuun 2021 lopussa, että ”Eurooppa on kriittisessä vaiheessa covid-19-pandemian torjunnassa. Monet maat keventävät tällä hetkellä rajoituksia – jotkut jopa tilanteessa, jossa tartuntojen määrä on kasvussa ja uusia muunnoksia ilmenee – vaikka kansallisia rokotusohjelmat vasta käynnistyneet.”
            
         
         
            
               (7)Rautatieliikenne pysyy alhaisella tasolla edellisten vuosien vastaavaan ajanjaksoon verrattuna, ja tilanne todennäköisesti jatkuu ainakin rokotusten päätökseen saattamiseen asti. Tämä tilanne on seurausta covid-19-pandemian vaikutuksista.
            
            
               (8)Sen vuoksi on tarpeen jatkaa asetuksen (EU) 2020/1429 1 artiklassa vahvistettua viiteajanjaksoa joulukuun 2021 loppuun. 
            
            
               (9)Jos Euroopan parlamentti ja neuvosto tarkastelisivat tätä asetusta asetuksen (EU) 2020/1429 6 artiklan 6 kohdassa säädetyn koko vastustamisajan, tämä asetus tulisi voimaan vasta asetuksen (EU) 2020/1429 1 artiklassa säädetyn viiteajanjakson päätyttyä. Oikeudellisen epävarmuuden välttämiseksi tämä asetus olisi hyväksyttävä asetuksen (EU) 2020/1429 7 artiklassa säädettyä kiireellistä menettelyä noudattaen ja sen olisi tultava kiireellisesti voimaan sitä päivää seuraavana päivänä, jona se julkaistaan Euroopan unionin virallisessa lehdessä, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan asetuksen (EU) 2020/1429 1 artikla seuraavasti:
            
            
               ”1 artikla
            
            
               Tässä asetuksessa vahvistetaan väliaikaiset säännöt, jotka koskevat direktiivin 2012/34/EU IV luvussa säädettyjen rautateiden infrastruktuurin käyttömaksujen perimistä. Sitä sovelletaan mainitun direktiivin soveltamisalaan kuuluvaan rautateiden infrastruktuurin käyttöön kotimaisessa ja kansainvälisessä rautatieliikenteessä 1 päivän maaliskuuta 2020 ja 31 päivän joulukuuta 2021 välisenä aikana (viiteajanjakso).
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 28.6.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        
                  Eurooppalaiset liiketoimintasyklin indikaattorit
                  .
                   Vuoden 2021 ensimmäinen neljännes (europa.eu)
                  . 
               
               
                  
                     (2)
                  
                        Kevään 2021 talousennuste on saatavilla osoitteessa: 
                  Kevään 2021 talousennuste:
                   Kääritään hihat (europa.eu)
                   
               
               
                  
                     (3)
                  
                        EUVL L 333, 12.10.2020, s. 1. 
               
               
                  
                     (4)
                  
                        Komission delegoitu asetus (EU) 2020/2180, annettu 18 päivänä joulukuuta 2020, toimenpiteiden vahvistamisesta kestäviä rautatiemarkkinoita varten covid-19:n leviämisen johdosta annetussa Euroopan parlamentin ja neuvoston asetuksessa (EU) 2020/1429 säädetyn viiteajanjakson jatkamisesta (EUVL L 433, 22.12.2020, s. 370).